至正二十二年秋九月同孟知州登玉龙山
朱斌 (Yuan)
西风戒轻寒，旭日开晓霁。枫飘丹叶落，菊含青蕊细。兹晨岂不嘉，我独念时岁。于焉得良朋，兰若因少憩。清欢接慇勤，高谈豁蒙蔽。载吟玉龙山，历观远凝睇。秋光净于拭，野色如点缀。破帽不忍吹，香醪莫辞贯。人生百岁间，事事安可计。出处固有时，穷达何须泥。逍遥海中舟，放浪人间世。天高若鹄翔，万里从此逝。